ઉત્તર ગુજરાત, દક્ષિણ ગુજરાત, ભાલ-નળકાંઠા, વઢિયાર અને કાઠિયાવાડ બાજુના કેટલાક લોકનૃત્યો વિષે ચર્ચા કરીએ તો સૂર્યપત્ની રન્નાદે (રાંદલ)નો મહિમા ઘણો છે. આ પ્રદેશોમાં ઘણી જાતો લગ્ન, સીમંત કે સંતાનના વાળ ઉતારવાના પ્રસંગે રાંદલ તેડે છે. રાંદલ તેડવાના પ્રસંગે કુટુંબની સ્ત્રીઓ અને રાંદલની ભૂઈ (ભૂમિગત પૂજકો) અથવા ગામના ગોરમહારાજ રાંદલનો ઘોડો ખૂંદે છે. ભૂઈ આવીને ઈંઢોણી પર પિત્તળનો જળ ભરેલો લોટો મૂકી ત્રાંબાની વાટકીમાં દીવો પ્રગટાવી લોટા પર મૂકીની લોટો માથે મૂકે છે અને ધીમે ધીમે નાચે છે. આ વખતે ફરતી ફરતી સ્ત્રીઓ ઘોડાની જેમ બબ્બે પગે કૂદતી કૂદતી તાળીઓ પાડતી પાડતી ગોળ ગોળ ફરે છે ને રાંદલનો ઘોડો ખૂંદતી ગાય છે. ઘોડો ખૂંદવો એ પણ લોકનૃત્યનો આગવો પ્રકાર છે.